D'acord amb el que estableix la disposició transitòria primera del Decret 217/2002, d'1 d'agost, pel qual es regulen els locals de pública concurrència on s'exerceix la prostitució, els departaments de Justícia i Interior i de Governació i Relacions Institucionals havien d'elaborar i aprovar una ordenança tipus que serà d'aplicació als ajuntaments que no hagin aprovat la corresponent ordenança municipal d'adaptació a l'esmentat Decret, sens perjudici que puguin aprovar posteriorment la seva pròpia ordenança municipal.
La Comissió de Govern Local, en la seva sessió del dia 20 de març de 2003, ha informat favorablement de la proposta d'ordenança municipal tipus.
En conseqüència, d'acord amb el que estableixen l'article 62.3 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i el Decret 12/2001, de 17 de gener,
Aprovar l'Ordenança municipal tipus sobre els locals de pública concurrència on s'exerceix la prostitució que figura a l'annex d'aquesta Ordre.
Barcelona, 14 de juliol de 2003
Ordenança tipus sobre els locals de pública concurrència on s'exerceix la prostitució
Aquesta Ordenança té per objecte establir els requisits i les condicions que han de complir els locals de pública concurrència on s'exerceix la prostitució, així com els dels reservats annexos on es desenvolupa la prestació de serveis de naturalesa sexual, que, d'acord amb el que preveu el Decret 217/2002, d'1 d'agost, pel qual es regulen els locals de pública concurrència on s'exerceix la prostitució, han de ser determinats pels ajuntaments.
Als efectes d'aquesta Ordenança es considera prestació de serveis de naturalesa sexual l'activitat exercida de manera lliure i independent pel prestador o la prestadora del servei amb altres persones, a canvi d'una contraprestació econòmica, i sota la seva pròpia responsabilitat, sense que hi hagi cap vincle de subordinació pel que respecta a l'elecció de l'activitat, duta a terme en reservats annexos a les dependències principals de determinats locals de pública concurrència.
3.1 Estan sotmesos a aquesta Ordenança, de conformitat amb l'article 3 del Decret 217/2002, d'1 d'agost, els locals de pública concurrència que es descriuen a continuació, quan disposin de reservats annexos a la dependència principal on es prestin els serveis de naturalesa sexual:
a) Local que disposa de servei de bar, amb ambientació musical per mitjans mecànics, sense pista de ball o espai assimilable.
b) Local que ofereix actuacions i espectacles eròtics, i disposa d'escenari, amb pista de ball o sense, de camerino per als artistes actuants, de cadires i taules per al públic espectador i de servei de bar.
3.2 No estan sotmesos a aquesta Ordenança els domicilis i habitatges particulars on es presten serveis de naturalesa sexual i que no tenen la consideració de locals de pública concurrència.
Sens perjudici del que estableix aquesta Ordenança, els locals a què fa referència l'article 3 resten sotmesos a la Llei 10/1990, de 15 de juny, sobre policia de l'espectacle, les activitats recreatives i els establiments públics, i la resta de normativa de desplegament, al Decret 217/2002, d'1 d'agost, pel qual es regulen els locals de pública concurrència on s'exerceix la prostitució, i la resta de normativa que hi sigui d'aplicació.
Prohibició de la prestació en altres locals
5.1 La prestació de serveis de naturalesa sexual únicament es pot realitzar en els llocs habilitats específicament per a aquesta finalitat, els reservats annexos al local, d'acord amb el que s'estableix a l'article 3, i amb l'obtenció prèvia de la llicència que es regula en els articles 11 i següents.
5.2 Els reservats assenyalats en l'apartat anterior han de complir els requisits que preveu l'article 10.
Distàncies i condicions d'ubicació
6.1 La distància mínima entre dos establiments sotmesos a aquesta Ordenança serà de cent cinquanta (150) metres, mesurats sobre el plànol d'emplaçament.
6.2 Aquests locals no es poden ubicar a menys de dos-cents (200) metres de centres docents, d'aquells locals de lleure destinats a menors d'edat o que per la naturalesa de la seva activitat comportin l'assistència de menors d'edat.
7.1 L'accés als locals ha d'efectuar-se directament per la via pública.
L'accés als seus reservats annexos s'ha d'efectuar des de l'interior del local principal.
7.2 No és permès, a l'exterior d'aquests locals, fer actuacions tendents a la captació de persones.
Tampoc s'admetran els reclams publicitaris lluminosos o similars explícits de l'activitat que s'hi duu a terme.
8.1 Està prohibit l'accés a aquests locals a persones menors d'edat.
8.2 La prohibició d'accés s'ha de fixar en un rètol indicatiu als seus accessos, visible des de l'exterior i, si escau, a les taquilles de venda de localitats.
El rètol ha de tenir un format mínim de 25 cm d'amplada per 15 cm d'alçada i les lletres de la inscripció seran de caixa alta, com a mínim de 48 punts.
8.3 El control de la prohibició d'accés als menors l'exercirà la persona titular o les persones designades per aquesta que efectuïn el control d'accés del públic al local.
Aquestes persones podran exigir la presentació del document nacional d'identitat o d'altre document justificatiu de la personalitat per tal que acreditin la seva edat.
9.1 Els locals objecte d'aquesta Ordenança on, a més de la prostitució, s'exerceixin altres activitats, hauran de complir tots els requisits específics, legalment establerts, corresponents a cada una d'aquestes.
9.2 Aquests locals han de disposar d'una àrea separada i independent, destinada a vestuaris i serveis de les persones que exerceixen la prostitució.
Requisits dels reservats annexos
10.1 Els reservats annexos dels establiments públics destinats a la prestació de serveis de naturalesa sexual han de complir els requisits següents:
a) La construcció que conforma els reservats ha de complir la normativa general relativa a sobrecàrregues, estanquitat, aïllaments tèrmics i acústics i de protecció contra incendis que és d'aplicació a la construcció d'habitacions d'establiments hotelers.
b) Dimensions dels reservats annexos i condicions higienicosanitàries:
b.1) La superfície mínima dels reservats annexos, per a l'habitació i el bany, serà de sis (6) metres quadrats.
b.2) L'alçada mínima serà de dos-cents cinquanta (250) centímetres.
b.3) Tant els paraments, com l'equipament i el mobiliari hauran de ser de neteja i desinfecció fàcil.
b.4) L' espai destinat al bany ha de ser independent, de superfície no inferior a tres (3) metres quadrats, amb parets enrajolades fins al sostre, i dotat de lavabo, sanitari i de dutxa o de bidet.
Ha d'estar dotat d'aigua sanitària freda i calenta.
b.5) Tant l'habitació com el local de bany tindran ventilació natural o forçada.
10.2 Els annexos dels locals no podran ser destinats a un ús diferent de l'autoritzat.
10.3 Els reservats regulats en aquest article han de ser netejats i desinfectats adequadament després de cada utilització.
Aquesta neteja i desinfecció s'ha de fer constar en un full visible a l'entrada de la unitat.
Llicència dels locals on s'exerceix la prostitució
11.1 Els locals on es prestin serveis de naturalesa sexual han de disposar de la corresponent llicència municipal específica per realitzar aquest tipus d'activitat, amb la qual el local acredita que compleix els requisits establerts a la normativa vigent.
11.2 A més de la llicència a què fa referència l'apartat anterior, el local ha de disposar, quan sigui procedent, de les altres autoritzacions i llicències exigides per la normativa sectorial d'aplicació.
Les sol·licituds de llicència municipal s'han de presentar a l'ajuntament juntament amb la documentació següent:
a) Un plànol d'emplaçament a escala 1:1.000, en el qual s'indiquin els locals públics existents en un radi de dos-cents (200) metres des de la projecció a la línia de la façana de qualsevol punt de l'establiment, amb indicació dels seus respectius noms comercials i de les activitats que s'hi duen a terme.
b) Documentació que acrediti el compliment dels requisits que estableix per als reservats annexos l'article 10 d'aquesta Ordenança.
c) Documentació acreditativa de donar compliment a la normativa vigent sobre policia de l'espectacle, les activitats recreatives i els establiments públics.
d) Documentació acreditativa del compliment dels serveis sanitaris que estableix l'article 21 d'aquesta Ordenança.
g) Contracte amb una empresa de seguretat privada.
L'atorgament de la llicència municipal específica per als locals on es prestin serveis de naturalesa sexual es regeix per la normativa sobre llicències i autoritzacions que estableix el Reglament d'obres, activitats i serveis dels ens locals, aprovat pel Decret 179/1995, de 13 de juny.
La llicència municipal específica per a la prestació de serveis de naturalesa sexual no és transmissible.
15.1 L'acte d'atorgament de la llicència ha de fixar el termini d'iniciació i d'interrupció màxima de l'activitat autoritzada.
15.2 El termini d'iniciació no pot excedir de 6 mesos i el termini màxim d'interrupció de l'activitat no pot excedir de 3 mesos.
Transcorreguts aquests terminis sense iniciar o reprendre, respectivament, l'activitat, caldrà sol·licitar novament la llicència per tal de poder prestar els serveis corresponents.
16.1 La llicència específica per a la prestació de serveis de naturalesa sexual té una validesa màxima de 5 anys.
Transcorregut aquest termini cal demanar una nova llicència per poder seguir prestant l'activitat, d'acord amb els requisits i els tràmits que preveu aquesta Ordenança.
16.2 Cal també demanar nova llicència en el supòsit que variïn les circumstàncies que van determinar l'atorgament.
17.1 La implantació de qualsevol nova fórmula de prestació de serveis de naturalesa sexual en un establiment preexistent s'entén com ampliació d'aquest, per la qual cosa necessita una nova llicència d'obertura i en el seu cas, d'activitat amb incidència ambiental.
17.2 De conformitat amb el punt anterior, quan es tracti d'un establiment que es trobi en situació de fora d'ordenació, segons l'ordenança municipal corresponent o de la normativa urbanística aplicable, no es podrà autoritzar l'esmentada ampliació.
Activitat de prostitució sense llicència
En l'àmbit de les seves competències respectives, els alcaldes o els delegats territorials han de procedir al tancament dels locals de pública concurrència on s'exerceix la prostitució que no tenen la llicència corresponent.
Així mateix, l'autoritat municipal pot ordenar, de manera cautelar, el cessament de l'activitat de prostitució no emparada amb la pertinent llicència municipal en el marc del corresponent expedient sancionador.
La sanció és independent de les mesures cautelars que sigui procedent adoptar per al restabliment de la legalitat.
Quan, per fer efectives aquestes mesures, fos necessari cessar l'activitat, es podrà procedir al tancament de l'establiment.
Anul·lació i revocació de la llicència
19.1 És procedent l'anul·lació de la llicència quan el titular incompleixi les condicions imposades per causes que li siguin imputables, d'acord amb el que preveu l'article 88 del Reglament d'obres, activitats i serveis dels ens locals, aprovat pel Decret 179/1995, de 13 de juny.
19.2 Igualment, és procedent revocar la llicència per canvi o desaparició de les circumstàncies que van determinar l'atorgament o si han sobrevingut d'altres circumstàncies noves en els termes que preveu l'article 88 del Reglament d'obres, activitats i serveis dels ens locals.
19.3 També es revocarà la llicència en el cas que les persones titulars d'aquesta o altres persones per compte seu realitzin actuacions contràries a la voluntat de les persones que exerceixen la prostitució, o bé mostrin conductes que lesionin el dret a la seva integritat física o moral o a la seva dignitat.
19.4 L'expedient per deixar sense efecte la llicència s'ha de tramitar d'acord amb el que estableix l'article 88 del Reglament d'obres, activitats i serveis dels ens locals.
20.1 Els locals objecte d'aquesta Ordenança han de disposar, com a mínim, d'un o una vigilant de seguretat durant tot el seu horari de funcionament.
A partir de 50 persones d'aforament han de disposar d'un o una vigilant més i, en endavant, un o una més per cada fracció de 50 persones.
20.2 Les funcions dels o les vigilants de seguretat són les que estableixen la Llei 23/1992, de 30 de juliol, de seguretat privada, i el Reial decret 2364/1994, de 9 de desembre, pel qual s'aprova el Reglament de seguretat privada.
21.1 Les persones que prestin els serveis de naturalesa sexual han d'estar subjectes a les mesures de control sanitari de tipus preventiu i assistencial contingudes en els programes d'atenció dirigits a la prevenció de malalties de transmissió sexual.
Les persones titulars dels locals de pública concurrència sotmesos a aquesta Ordenança són directament responsables de complir aquest requisit.
21.2 En els locals s'ha de garantir a totes les persones usuàries l'accés a preservatius, homologats degudament i amb data de caducitat vigent, que es poden lliurar personalment o mitjançant màquines expenedores.
A l'interior dels locals s'ha de fixar, en lloc perfectament visible per a les persones usuàries, un rètol que adverteixi que l'ús del preservatiu és la mesura més eficaç per prevenir les malalties de transmissió sexual, incloent-hi la sida.
La persona titular del local de pública concurrència ha de concertar un contracte d'assegurances que cobreixi el risc de responsabilitat civil per danys a tercers sense establir cap sublímit i per les quantitats que s'indiquen a continuació segons l'aforament del local:
a) Aforament fins a 50 persones: pòlissa de mínim 300.507 euros.
b) Aforament de 50 a 100 persones: pòlissa de mínim 601.013 euros.
c) Aforament de més de 100 persones: pòlissa de mínim 901.619 euros.
L'horari d'obertura serà a partir de les 17 hores.
L'horari de tancament serà fins a les 4 hores.
La nit dels divendres, dissabtes i vigílies de festius l'hora de tancament es pot perllongar una hora.
La inspecció i vigilància dels locals regulats per aquesta Ordenança correspon a la policia de la Generalitat-mossos d'esquadra, d'acord amb el Decret 226/1991, de 14 d'octubre, pel qual es regula l'exercici de les competències de la Generalitat en matèria d'espectacles i el Servei d'Inspecció d'Espectacles.
Correspon, així mateix, als cossos de policia local corresponents i a la resta de forces i cossos de seguretat, sens perjudici de les funcions assignades als tècnics i tècniques competents per raó de la matèria.
L'incompliment del que estableix aquesta Ordenança serà sancionat d'acord amb el que preveu la Llei 10/1990, de 15 de juny, sobre policia de l'espectacle, les activitats recreatives i els establiments públics, i el que disposi la normativa municipal sobre aquesta matèria.
Els òrgans competents per sancionar l'incompliment del que estableix aquesta Ordenança són els que estableix l'article 31 de la Llei 10/1990, de 15 de juny, sobre policia de l'espectacle, les activitats recreatives i els establiments públics, així com els alcaldes pel que fa a l'incompliment de la normativa municipal sobre aquesta matèria, sens perjudici de les competències sancionadores de la Generalitat de Catalunya en matèria sanitària.
Quan se sol·licitin dues llicències per instal·lar locals de pública concurrència per exercir la prostitució amb una distància entre si inferior a l'assenyalada a l'article 6 punt 1 de l'Ordenança, per a l'obtenció de la llicència tindrà preferència la sol·licitud que s'hagi presentat amb anterioritat.
D'acord amb el que estableix la disposició transitòria segona del Decret 217/2002, d'1 d'agost, pel qual es regulen els locals de pública concurrència on s'exerceix la prostitució, en el termini de tres mesos des de l'entrada en vigor d'aquesta Ordenança o de l'ordenança municipal corresponent els titulars dels locals han de sol·licitar a l'ajuntament l'adaptació de les respectives llicències al que estableix el Decret esmentat o l'ordenança respectiva.
En el termini d'un any des de l'entrada en vigor de la corresponent ordenança, l'ajuntament revisarà les llicències concedides amb anterioritat per adaptar-les a les prescripcions que estableixen el Decret 217/2002, d'1 d'agost, i l'Ordenança, tant pel que fa a la denominació de l'activitat com a les característiques i condicions del local.
Els ajuntaments comunicaran a les corresponents delegacions territorials del Govern de la Generalitat les resolucions relatives a les llicències d'aquests locals.
Els establiments que, a l'entrada en vigor d'aquesta Ordenança, no compleixin amb la distància mínima a què es refereix el punt 1 de l'article 6 poden, no obstant això, obtenir la corresponent llicència si compleixen la resta de requisits establerts a l'Ordenança.
El titular de l'establiment ha de sol·licitar la llicència en el termini màxim de tres mesos a partir de l'entrada en vigor de l'Ordenança.
En els supòsits en què, o bé no se sol·liciti l'esmentada llicència en el termini indicat, o bé s'hagi denegat aquesta, l'ajuntament corresponent farà el tancament del local.
Aquesta Ordenança entrarà en vigor als vint dies d'haver estat publicada al DOGC.